Graham Phillips
**Graham Williams Phillips** (s. 26. tammikuuta 1979 Nottingham) on brittiläinen videobloginpitäjä ja tubettaja, joka on toiminut Venäjän miehittämillä Ukrainan alueilla. Hän joutui ensimmäisenä Ison-Britannian kansalaisena Ison-Britannian asettamien pakotteiden kohteeksi vuonna 2022. Phillips on kuvannut itseään vapaaksi toimittajaksi, mutta Isossa-Britanniassa ja Ukrainassa häneen on viitattu Venäjän hallinnon sanomaa myötäilevänä propagandistina.

Phillips työskenteli alun perin Isossa-Britanniassa virkamiehenä. Hän jätti työnsä Central Office of Informationissa vuonna 2010 ja vietti tämän jälkeen aikaansa Kiovassa sekä Odessassa. Hän alkoi kirjoittaa blogia, jossa arvosteli yökerhoja ja bordelleja. *The Telegraphin* paljastamissa sittemmin poistetuissa kirjoituksissaan Phillips kertoi muun muassa venäläisen seksityöläisen luona asioinnista ollessaan huumeiden vaikutuksen alaisena Amsterdamissa. Vuonna 2013 *RT* tarjosi Phillipsille töitä vapaana kirjeenvaihtajana. Hän on tuottanut sisältöä myös Zvezda-televisiokanavalle ja LifeNewsiin. Heinäkuussa 2014 Phillips sai matkustuskiellon Ukrainaan vakoiluepäilyn perusteella, mutta hän jatkoi laitonta matkustamista miehitetyille alueille. YouTubeen hän tuotti sisältöä elämästä Krimin niemimaalla ja videoita, jotka keskittyivät Black Lives Matterin ja pakolaisleirien kaltaisten länsimaissa mielipiteitä jakaneiden aiheiden käsittelyyn. *The Timesin* mukaan raportointi sekoittui usein aktivismiin, koska Phillips muun muassa haukkui raportissaan erästä molemmat kätensä menettänyttä Ukrainan sotilasta "aivopestyksi zombiksi". Vuoteen 2023 mennessä näitä videoita oli katsottu yhteensä yli 112 miljoonaa kertaa. Phillips on myös pitänyt Ukrainaa natsien johtamana ja Butšan verilöylyä lavastettuna. Hän on välittänyt viestiä, jonka mukaan Venäjän joukot tarjoavat humanitaarista apua Venäjän miehittämien alueiden asukkaille. Phillips poistettiin Twitteristä vuonna 2018.

Phillips on saanut Venäjän valtiolta useita mitaleita toiminnastaan. Hän on kiistänyt kytköksensä Venäjän valtioon. Huhtikuussa 2022 Boris Johnson tuomitsi Phillipsin tekemän Venäjän sotavangiksi Mariupolin piirityksessä joutuneen Aiden Aslinin haastattelun. Ison-Britannian parlamentin jäsen Robert Jenrickin mukaan haastatteluvideo rikkoi Geneven sopimusta sotavankien kohtelusta. Hän myös totesi Phillipsin voivan joutua vastaamaan syytteisiin sotarikoksista. Vuonna 2022 asetettujen pakotteiden myötä hänen varansa jäädytettiin. Phillipsiltä poistettiin myös YouTube-kanava, josta hän oli saanut mainostuloja ja lahjoituksia seuraajiltaan. Phillips valitti oikeuteen, koska koki sananvapauttaan loukatun pakotteilla. Tuomari erosi, koska Venäjä oli lisännyt hänet pakotelistalleen yhtenä noin 25:sta Ison-Britannian kansalaisesta. Oikeuskäsittelyssä kävi ilmi, että Phillips oli saanut osasta työstään palkkioita Venäjältä. Marraskuun 2023 tiedon mukaan Phillips asui Donetskissa.

Lähteet
-------

1. 1 2 3 4 5 6 7  Peter Beaumont, British pro-Kremlin video blogger added to UK government Russia sanctions list The Guardian 26.7.2022, viitattu 4.1.2024 (englanniksi)
2. 1 2  Phillips Graham William Open Sanctions, viitattu 4.1.2024 (englanniksi)
3. ↑  Филлипс Грэм Уильям / Філіпс Грем Вільям / Phillips Graham William Myrotvorets, viitattu 4.1.2024 (venäjäksi)
4. 1 2 3 4 5 6  Graham Phillips: the civil servant-turned-Putin propagandist The Week 21.4.2022, viitattu 4.1.2024 (englanniksi)
5. 1 2 3  Alex Croft, British Pro-Russian YouTuber vows his assets shouldn't be frozen for promoting invasion Mirror 16.11.2023, viitattu 4.1.2024 (englanniksi)
6. ↑  High Court Russia free speech case collapses as British judge steps down after finding out Kremlin has put him on Putin blacklist Daily Mail 10.12.2023, viitattu 4.1.2024 (englanniksi)
7. ↑  British YouTuber Challenges Asset Freeze Over Pro-Russian Stance BNN 16.11.2023, viitattu 4.1.2024 (englanniksi)